2018/2019 йылдар миҙгелендә Линус бомбардир кеүек артабан да үҙен күрһәтә. 22 сентябрҙә «Барыҫ» командаһына ҡаршы уйында ул икенсе тапҡыр КХЛ-да 5 мәрәй йыя. Әммә ошо уйындан һуң ул 27 осрашыу буйы бер гол да керетмәй. 18 декабрҙә «Сочи» клубына гол керетә һәм был насар серияны тамамлай. Даими миҙгелдең 56 уйынында Линус 49 мәрәй йыя һәм өсөнсө йыл рәттән команданың иң яҡшы бомбардиры була, ә Лигала ассистент пастар буйынса бишенсе урынды яулай. «Салауат Юлаев» конференцияла алтынсы урындан Гагарин кубогы өсөн плей-оффҡа сыға, ә тәүге раунда Магнитогорскиҙан «Металлург» хоккей клубын серияла 4-2 иҫәбе менән ота. 18 мартта «Автомобилист» командаһына ҡаршы конференциялар ярымфиналы серияһының өсөнсө осрашыуында һөҙөмтәле пас бирә һәм Гагарин кубогы тарихында «Салауат Юлаевтың» иң яҡшы бомбардиры исемен ала — барыһы 46 мәрәй менән Өфө легендаһы Александр Радуловты уҙа. Екатеринбургтан команданы серияла 4-1 иҫәбе менән Өфө клубы үтә һәм Көнсығыш конференцияһы финалына «Авангард» хоккей клубына ҡаршы сыға. 2 апрелдә серияның өсөнсө уйынында ул ике һөҙөмтәле пас бирә — «Салауат Юлаев» формаһында Линус өсөн улар 250-се һәм 251-се була һәм был күрһәткес буйынса шул уҡ Радуловты икенсе урында ҡалдыра. Тик Умарк командаға Гагарин кубогының финалына үтергә ярҙам итә алмай — «Авангард» серияны 4-2 иҫәбе менән еңә. Миҙгел тамамланғас, Линус Умарк, киләһе йыл уның өсөн Рәсәйҙә һуңғы булыр, тип уйлай, әммә яңы контрактҡа ҡәтғи ҡаршылығын белдермәй.